**VAPAA SIVISTYSTYÖ TULEVAISUUDEN KUNNASSA**

So​siaali- ja terveyspalvelujen siirtyessä maakuntiin kuntien vastuu korostuu sivistyspalvelujen järjestämisestä ja hyvinvoinnin edistämisestä.  Vapaan sivistystyön tarjoamat koulutuspalvelut lisäävät kuntien elinvoimaa ja asukkaiden viihtyvyyttä.

Keskeisiä kuntien vastuulla olevia kokonaisuuksia ovat muun muassa varhaiskasvatus, koulutuspalvelut mukaan lukien vapaa sivistystyö sekä kulttuuri-, kirjasto-, liikunta- ja nuorisopalvelut.   ​Terveyden ja hyvinvoinnin edistämisessä kuntien rooli säilyy merkittävänä. ​​​​​

 **Uudistus vaikuttaa myös kuntien hallintorakenteisiin, palvelujen yhdyspintoihin sekä yhteistyöhön**

Palveluiden järjestämisessä ja toiminnan organisoimisessa joustavuus, laaja-alainen yhteistyö ja yhdessä tekeminen korostuvat entisestään.  Uuden maakuntaorganisaation kanssa syntyy uusia yhteistyötä edellyttäviä yhdyspintoja. Vapaata sivistystyötä koskeva erityislainsäädäntö on edelleen voimassa.

**Kunta on vahva tulevaisuudessakin​**

Kuntien muuttuvasta roolista on Kuntaliiton johto todennut, että tulevaisuuden kunnasta tulee toimiva yksikkö, kun se on lähellä kansalaisyhteiskuntaa.  Kuntien pitää tehdä entistä tiiviimpää verkostomaista yhteistyötä yritysten, kansalaisjärjestöjen ja kansalaisten kanssa. Yhteistyö on tärkeää etenkin kuntien elinvoiman lisäämisen ja kunnallisen itsehallinnon toimivuuden kannalta. Mitä laajemmin eri toimijat sitoutuvat yhteisiin tavoitteisiin, sitä elinvoimaisempia kunnat ovat.

 **Kuntaomisteisten kansalaisopistojen asemoituminen ja tehtävät tulevaisuuden kunnassa**

​Kansalaisopiston ylläpitäminen edellyttää ylläpitämisluvan saamista. ​Kansalaisopistotoiminnan ylläpitäminen on kunnille vapaaehtoinen tehtävä, mutta valtaosa kansalaisopistoista on kuntien omistamia ja ylläpitämiä oppilaitoksia. Kansalaisopistoverkosto kattaa koko Suomen, mikä on tärkeää palvelujen saatavuuden turvaamiseksi. Kansalaisopistotoiminnalla saavutetaan sekä monenlaista osaamisen lisäämistä, että merkittävää hyvinvointivaikuttavuutta kuntalaisille.

Vuonna 2020 maakuntiin siirretään osa kuntien tehtävistä. Hallituksen neuvottelutuloksen 5.4.2016 mukaan kunnat ovat paikallisen osallistumisen, demokratian, sivistyksen ja elinvoiman yhteisöjä, jotka hoitavat asukkaiden päättämiä itsehallintotehtäviä (yleinen toimiala) ja laissa säädettyjä paikallisia tehtäviä. Kunnat vastaavat jatkossakin nykyisen lainsäädännön periaatteiden mukaisesti työllisyyden hoidosta ja edistämisestä. Kunnalla on edelleen vastuu seuraavista: osaamisen ja sivistyksen edistäminen, terveyden ja hyvinvoinnin edistäminen, liikunta-, kulttuuri- ja muut vapaa-ajan palvelut, nuorisotoimi, paikallinen elinkeinopolitiikka, maankäyttö, rakentaminen ja kaupunkisuunnittelu. Hallituksen linjauksen mukaan kunnat vastaavat tulevaisuudessakin esimerkiksi opetus- ja kulttuuripalveluista. Lisäksi kunnilla säilyy laaja vastuu hyvinvoinnin ja terveyden edistämisestä. Tähän tehtävämäärittelyyn nähden kansalaisopistotoiminnalla on tärkeä osa tulevaisuuden kunnissa.

Kansalaisopistot toimivat yhteistyössä oppilaitosten ja monien muiden toimijoiden kanssa. Lisäksi kansalaisopistot ovat lähellä kuntalaisia aktivoiden, osallistaen ja elävöittäen heidän arkeaan. Kunta monimuotoisena ja laaja-alaisena palveluorganisaationa on vahva ja hyvä kumppani kansalaisopistojen toimintaa kehitettäessä.

Vapaan sivistystyön lainsäädäntö, mukaan lukien valtion rahoitusta koskeva sääntely, on uudistettu 1.1.2016 lukien. Laki vapaasta sivistystyöstä (632/1998) määrittelee vapaan sivistystyön tavoitteet ja tehtävät niin, että vapaan sivistystyön tarkoituksena on järjestää elinikäisen oppimisen periaatteen pohjalta yhteiskunnan eheyttä, tasa-arvoa ja aktiivista kansalaisuutta tukevaa koulutusta.

Vapaana sivistystyönä järjestettävän koulutuksen tavoitteena on edistää ihmisten monipuolista kehittymistä, hyvinvointia sekä kansanvaltaisuuden, moniarvoisuuden, kestävän kehityksen, monikulttuurisuuden ja kansainvälisyyden toteutumista. Vapaassa sivistystyössä korostuu omaehtoinen oppiminen, yhteisöllisyys ja osallisuus.​ Kansalaisopistot ovat paikallisiin ja alueellisiin sivistystarpeisiin pohjautuvia oppilaitoksia, jotka tarjoavat mahdollisuuksia omaehtoiselle oppimiselle ja kansalaisvalmiuksien kehittämiselle. Vapaan sivistystyön oppilaitokset voivat myös järjestää koulutusta tukevaa tai siihen läheisesti liittyvää kehittämis- ja palvelutoimintaa.

Vapaan sivistystyön oppilaitosten järjestämästä perusopetuksesta, lukiokoulutuksesta, ammatillisesta koulutuksesta sekä taiteen perusopetuksesta säädetään perusopetuslaissa[(628/1998](http://www.finlex.fi/fi/laki/ajantasa/1998/19980628)), lukiolaissa [(629/1998)](http://www.finlex.fi/fi/laki/ajantasa/1998/19980629), ammatillisesta koulutuksesta annetussa laissa [(630/1998)](http://www.finlex.fi/fi/laki/ajantasa/1998/19980630), ammatillisesta aikuiskoulutuksesta annetussa laissa [(631/1998)](http://www.finlex.fi/fi/laki/ajantasa/1998/19980631) ja taiteen perusopetuksesta annetussa laissa [(633/1998)](http://www.finlex.fi/fi/laki/ajantasa/1998/19980633).  Vapaan sivistystyön oppilaitosten tulee olla yhteistyössä muiden alueella toimivien tai valtakunnallisten vapaan sivistystyön oppilaitosten, koulutuksen järjestäjien ja korkeakoulujen kanssa.

Opetus- ja kulttuuriministeriö voi myöntää kunnalle, kuntayhtymälle, rekisteröidylle yhteisölle tai säätiölle luvan tämän lain mukaisen oppilaitoksen ylläpitämiseen. Luvan myöntämisen edellytyksenä on, että on olemassa sivistystarve ja että hakijalla on ammatilliset ja taloudelliset edellytykset oppilaitoksen ylläpitämiseen ja koulutuksen järjestämiseen. Oppilaitosta ei voida perustaa taloudellisen voiton tavoittelemiseksi. Kunta tai kuntayhtymä voi yhdistää vapaan sivistystyön oppilaitoksensa muuhun ylläpitämäänsä oppilaitokseen.